
 31.5.2021
 BG
 Официален вестник на Европейския съюз
 L 190/25
 РЕГЛАМЕНТ ЗА ИЗПЪЛНЕНИЕ (ЕС) 2021/861 НА КОМИСИЯТА
 от 21 май 2021 година
 за определяне на техническите елементи на масива от данни и за установяване на техническите формати за предаване на информацията във връзка с организацията на извадково изследване в областта на образованието и обучението в съответствие с Регламент (ЕС) 2019/1700 на Европейския парламент и на Съвета
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1700 на Европейския парламент и на Съвета от 10 октомври 2019 г. за създаване на обща рамка за европейската статистика за лицата и домакинствата, основана на индивидуални данни, събрани чрез извадки, за изменение на регламенти (ЕО) No 808/2004, (ЕО) No 452/2008 и (ЕО) No 1338/2008 на Европейския парламент и на Съвета, и за отмяна на Регламент (ЕО) No 1177/2003 на Европейския парламент и на Съвета и на Регламент (ЕО) No 577/98 на Съвета (1), и по-специално член 7, параграф 1 и член 8, параграф 3 от него,
 като има предвид, че:
 (1)
 За да се гарантира точното провеждане на извадково изследване в областта на образованието и обучението (изследване на образованието за възрастни — AES), Комисията следва да определи техническите елементи на масива от данни и да установи техническите формати за предаване на информацията.
 (2)
 Държавите членки и институциите на Съюза следва да използват статистически класификации за териториалните единици, образователните степени, професиите и икономическите сектори, които са съвместими с класификациите NUTS (2), ISCED (3), CLA (4), ISCO (5) и NACE (6). За езиковите нива те следва да използват Общата европейска референтна рамка за езиците (ОЕРР/CEFR) на Съвета на Европа.
 (3)
 Мерките, предвидени в настоящия регламент, са в съответствие със становището на Комитета на Европейската статистическа система,
 ПРИЕ НАСТОЯЩИЯ РЕГЛАМЕНТ:
 Член 1
 Предмет
 В настоящия регламент се определят техническите елементи на масива от данни и се установяват техническите формати за предаване на информацията от държавите членки на Комисията (Евростат) за извадковото изследване в областта на образованието и обучението (изследване на образованието за възрастни — AES).
 Член 2
 Определения
 За целите на настоящия регламент се прилагат следните определения:
 1)
 „период на събиране на данни“ означава периодът, през който се събират данни от респондентите;
 2)
 „референтен период“ означава периодът, за който се отнася дадена информация;
 3)
 „референтна дата“ означава датата на първото интервю.
 Член 3
 Описание на променливите
 Променливите и техните технически характеристики за предаването на данните са посочени в приложението и се отнасят за:
 1)
 темите и подробните теми на променливите;
 2)
 идентификаторите и наименованията на променливите;
 3)
 кодовете на категориите и означенията на променливите;
 4)
 филтрите на променливите.
 Член 4
 Статистически съвкупности, единици на наблюдение и правила за респондентите
 1. Целевата съвкупност за областта на образованието и обучението са всички лица на възраст от 18 до 69 години с обичайно местопребиваване в частни домакинства на територията на държава членка.
 2. Данните за областта на образованието и обучението се събират за извадка от лица на възраст от 18 до 69 години или извадка от домакинства, в